ועדת הכלכלה, כנסת 18, פרוטוקול מספר 225, 2010-05-10 10:00

אופיר אקוניס: בוקר טוב לכם, ושבוע טוב.

אופיר אקוניס: אנחנו פותחים את סדר היום השבועי של ועדת הכלכלה בהצעת חוק גלי צה"ל – שידורי רדיו של צבא ההגנה לישראל (שידורי חסות ותשדירי שירות)(הוראת שעה).

אופיר אקוניס: שוב הוראת שעה.

אופיר אקוניס: אני לא מבין את ההליך מבחינת החקיקה.

אופיר אקוניס: ב-2005 משרד הביטחון – גלי צה"ל לצורך העניין – קיבלו אם אינני טועה שנתיים.

אופיר אקוניס: ב-2007 היתה הארכה נוספת, והתוקף שלה מסתיים ב-13 במאי.

אופיר אקוניס: עכשיו מבקשים עוד שנתיים.

אופיר אקוניס: האם זה נכון?

ישי יודקביץ: זה נכון, כן.

אופיר אקוניס: אבל, למה?

אופיר אקוניס: בתוך החמש שנים היתה אמורה להיות חקיקה קבועה.

ישי יודקביץ: ב-05 נחקק החוק, ואכן רצינו באמת כבר לעשות את זה קבוע.

ישי יודקביץ: אבל, גם גופי התקשורת, גם משרד המשפטים, בגלל ששוק התקשורת היה צפוי לעבור שינויים בשנים שלאחר מכן – של 05 – ולכן הוצע, ונאלצנו לקבל את זה, שההסדר יהיה זמני.

ישי יודקביץ: היה עניין של רדיו דיגיטאלי.

ישי יודקביץ: אני בא מתחומים אחרים.

ישי יודקביץ: אבל, השוק היה נזיל מבחינת ההסדרה הרגולאטיבית שלו.

ישי יודקביץ: לכן, ביקשו שההסדר הזה יהיה זמני.

ישי יודקביץ: ב-07 כנ"ל.

ישי יודקביץ: ב-07 עדיין לא התממשו כל התהליכים, ולכן ביקשנו.

אופיר אקוניס: בין 2005 ל-2007.

אופיר אקוניס: אבל, מה קרה בין 2007 ל-2010?

ישי יודקביץ: כשהגענו לתום הוראת השעה הראשונה ב-2007 עדיין התהליכים האלה לא התגבשו, וביקשנו הארכה בשלוש שנים שמסתיימת בסוף השבוע הזה.

ישי יודקביץ: מה שקורה כרגע זה ששר הביטחון מבקש לבדוק בתקופה ה- - -

אופיר אקוניס: הוא מבקש שנתיים, בשנתיים הקרובות.

ישי יודקביץ: שנתיים.

ישי יודקביץ: הוא רוצה לבדוק אם לעשות שינויים בהסדר, בין אם הרחבה, צמצום, שינוי.

ישי יודקביץ: הוא רוצה לבדוק.

אתי בנדלר: למה זה לא נבדק עד כה?

ישי יודקביץ: גם כשהיינו בוועדת השרים והעברנו את השנתיים, ועדת השרים הנחתה אותנו בחודשים הקרובים להציג הסדר קבוע לכאן או לכאן.

ישי יודקביץ: אני מניח שאנחנו נביא הסדר קבוע כשאנחנו נגבש אותו, לאחר שהוראת השעה תפקע.

אופיר אקוניס: אם זה יהיה אותו שר ביטחון, או שר ביטחון אחר – אינני יודע – הוא יבוא ויאמר שהוא לא הספיק, ואז יבקשו עוד הוראת שעה, ועוד הוראת שעה, ועוד הוראת שעה.

אופיר אקוניס: זה לא תקין מבחינת התקינות של הסדרי חקיקה פה בבית.

אופיר אקוניס: אגב, אפשר תמיד להאריך בהוראות שעה.

אופיר אקוניס: זה גם לא בלתי חוקי.

אופיר אקוניס: זה רק כדי להכניס קצת סדר לתוך הדבר הזה.

ישי יודקביץ: אנחנו רוצים לבדוק את ההסדר.

אופיר אקוניס: מה בדקתם עד עכשיו בפרק השני של הבדיקה בין 2007 ל-2010?

ישי יודקביץ: ההסדר מתנהל, בין אם אנשים אוהבים אותו, או לא אוהבים אותו.

ישי יודקביץ: אבל, ההסדר מתנהל כסדרו.

ישי יודקביץ: אני שוב אומר, בקשת ההארכה כרגע נעוצה בבקשה שלנו לבדוק לכאן ולכאן את מרחב התמרון שיש לנו לגבי המשך ההסדר, היקפו וההיתכנות התקציבית, היתכנות תוכנית של הדברים.

אופיר אקוניס: האם יכול להיות שיספיקו לכם רק שישה חודשים?

ישי יודקביץ: אני לא חושב ש- - -

אופיר אקוניס: למה לא?

אופיר אקוניס: אני מנסה להבין למה הבדיקה כל כך קשה?

אופיר אקוניס: אני פשוט באמת מנסה להבין מה הבעיה.

אופיר אקוניס: הרי זה נראה כמו "ישראבלוף", תסלחו לי.

אופיר אקוניס: אני אומר לכם את האמת, אני מאזין לגלי צה"ל, אני אוהב את גלי צה"ל, אני שומע את הפרסומות, את החסויות.

אופיר אקוניס: אומנם הפנייה היא לחיילים.

אופיר אקוניס: אני כבר לא כל כך חייל, אבל זה נכנס לי לראש.

אופיר אקוניס: יש שם כל מיני שמות מסחריים ממותגים עם שמות מאוד ברורים.

אופיר אקוניס: בקיצור, זה פרסומת.

אופיר אקוניס: אני באמת נהנה מכל השידורים, וגם מגלגל"צ ומהכול.

אופיר אקוניס: אבל, בדבר הזה – לא התחנה, לא איך שהיא עובדת, לא איך ששר הביטחון עובד – נראה לי שמאריכים כל הזמן תלאי על תלאי.

אופיר אקוניס: תיכף נשמע את משרד המשפטים.

אופיר אקוניס: תאמין לי שבין 2007 עד 2010 היה זמן לבדוק את זה.

אופיר אקוניס: לא בדקתם.

ישראל חסון: לטובת הציבור, בדיון שהיה פה על רשת ב', אופיר אמר שהוא מאזין לרשת ב'.

אופיר אקוניס: לא, אני מאזין לרשת ב' וגם לגלי צה"ל.

אופיר אקוניס: אני מאזין גם לגלי צה"ל, וגם לקול ישראל, וגם לרשתות של התחנות האזוריות.

אופיר אקוניס: אני גם מחלק את צפייתי בערוצים בין ערוץ 1, 2 10, וערוצי הכבלים.

אופיר אקוניס: השר החליף את שר הביטחון.

אופיר אקוניס: אני אומר את זה יותר לייעוץ המשפטי ופחות לגלי צה"ל כתחנת שידור שוודאי רוצה את זה – זה ברור כשמש.

אופיר אקוניס: ועדת השרים לחקיקה שנדרשה להארכה נוספת ביקשה כי משרד הביטחון יציג הסדר קבוע בחודשים הקרובים.

אופיר אקוניס: כלומר, גם הממשלה מבקשת מכם בחודשים הקרובים, וזה כאשר השר הרצוג ממלא את מקומו של שר הביטחון וגם של סגנו בקריאה הראשונה ב-15 במרץ שנה זו.

ישראל חסון: אדוני היושב ראש, אני מצטער לומר, אני רוצה לשתף את הוועדה הזו בכנראה איזושהי נורמה התנהלותית של משרד הביטחון.

ישראל חסון: אני יושב-ראש של ועדת בדיקה בנושא אגף השיקום של נכי צה"ל.

ישראל חסון: משנת – אני לא רוצה לומר לך 1996 - משרד הביטחון מתחייב את ההטבות ואת הוראות האגף לתקן בתקנות שיוסדרו בספר החוקים.

ישראל חסון: ב-2004 היתה התחייבות כזאת גם לבג"ץ.

ישראל חסון: ב-2006 היתה הוראה כזאת גם של היועץ המשפטי לממשלה.

ישראל חסון: כשאני התחלתי את העבודה לפני שנה נאמר לי שזה הושלם, וזה מונח על השולחן.

ישראל חסון: זה כנראה מונח על שולחן בחדר שלא פותחים אותו.

ישראל חסון: יש לי הרבה שאלות לשאול בעניין הזה, ויש לי הרבה ברכות לומר לגלי צה"ל ולכל מי שעוסק במלאכה – אין לזה שום קשר.

ישראל חסון: אני חושב שהחדר הזה צריך לשים סוף לסאגה בעניין הזה, ולבוא ולהגיד: רבותי, חצי שנה זה fair enough, תודה רבה.

ישראל חסון: קחו חצי שנה, ואל תחזרו לפה בלי תקנות.

אופיר אקוניס: בהמשך לדבריך, חבר הכנסת חסון, בתפיסה אנחנו שותפים מלאים.

אופיר אקוניס: אני רק קצת יותר רחמן ממך.

אופיר אקוניס: אני מציע שנה.

אופיר אקוניס: תן להם שנה, ייפגשו כאן במאי.

אופיר אקוניס: זה מספיק.

אופיר אקוניס: שנה זה המון זמן.

אופיר אקוניס: אני כמובן אתן להתבטא, אבל אני אומר את זה מכיוון שחבר הכנסת חסון התחיל איזה קו מחשבה שהמשיך את אמירותיי מתחילת הישיבה והתחברנו.

אופיר אקוניס: מכל מקום, במקום חמש שנים יבוא שש שנים.

אופיר אקוניס: כלומר, יבואו לפה בעוד שנה עם חקיקה ולא כהוראת שעה.

אתי בנדלר: אני רק רוצה לחזק אותך בנושא אחד, ולהפנות את תשומת הלב לכך שהצעת החוק הממשלתית משנת 2004 שהיא זו שחוקקה בעצם בשינויים שונים, לא ביקשה שהצעת החוק תהיה זמנית, שתהיה הוראת שעה, אלא היא היתה הצעת חוק שביקשה לעגן באופן קבוע את נושא הודעות החסות ותשדירי השירות בחוק.

אתי בנדלר: הוועדה היא זו שהחליטה לחוקק את החוק כהוראת שעה כדי לבדוק את ההשלכות וכיוצא בזה.

אתי בנדלר: זה היה בשנת 2004.

אתי בנדלר: מאז ככל הנראה הממשלה התאהבה ברעיון של לבדוק את הנושא.

אופיר אקוניס: הממשלה התחלפה וגם הוועדה התחלפה, וזה לא מקובל עליי וגם לא על חבר הכנסת חסון.

אופיר אקוניס: אנחנו חושבים שהדבר צריך להיות קבוע.

ישראל חסון: בשביל זה אני אומר לך ששנה זה מספיק בשביל למסמס.

דנה נויפלד: לכאורה אפשר היה גם הפוך.

דנה נויפלד: הוועדה רשאית לקבוע מה שהיא רוצה.

דנה נויפלד: אם הוועדה מעוניינת היא יכלה גם לקבוע הוראה של קבע.

דנה נויפלד: כלומר, לא לקצר את התקופה, אלא דווקא להאריך אותה במובן הזה שיש הסדר.

אופיר אקוניס: להאריך את הוראת השעה?

אתי בנדלר: להפוך את החוק הזה לחוק של קבע.

אופיר אקוניס: לא, אנחנו לא יכולים לקיים את הדבר הזה.

אופיר אקוניס: כאשר יבוא לסדר היום הוראות קבע או הוראת חקיקה קבועה, תאמיני לי שהמקום הזה יהיה מלא וגדוש, ויבואו לפה נציגים אחרים.

אופיר אקוניס: אני רואה פה את נציג רשות השידור.

אופיר אקוניס: הוא לא יהיה היחיד.

אופיר אקוניס: אנחנו לא נעשה את זה.

אופיר אקוניס: אנחנו הודענו שאנחנו מקיימים דיון בדבר הזה, וזה הכול.

אופיר אקוניס: אם הממשלה מציעה, אז בבקשה תביאי בשבוע הבא – נעלה, אין בעיה.

דנה נויפלד: לא, הממשלה לא מציעה.

דנה נויפלד: הממשלה מציעה שנתיים.

דנה נויפלד: אבל, לתת תקופה של שנה זה - - -

לאה ורון: כאילו לא יספיק הזמן.

ישראל חסון: האם את רוצה לראות איך חודש מספיק?

אופיר אקוניס: בדיוק, אל תתחילי.

אופיר אקוניס: הציע פה אדם חצי שנה, וביחד אנחנו חושבים ששנה זה טוב.

אופיר אקוניס: לפי דעתי, גם גלי צה"ל מסכימים וגם משרד הביטחון.

אופיר אקוניס: פרופ' פולק מהאגודה לזכות הציבור לדעת, בבקשה.

אלי פולק: ראשית, אני מודה להר הגעש באירלנד.

אלי פולק: בגללו ביטלתי את הנסיעה שלי.

אלי פולק: נדמה לי שהנושא הזה הוא נושא כאוב.

אלי פולק: החוק המקורי מדבר על כל מיני דברים, על כללי פיקוח, על ועדת פיקוח, על דיווח לוועדת הכלכלה פעם בחצי שנה על הכנסות.

לאה ורון: הדיווח מגיע.

אלי פולק: אני לא מודע לזה שכל הדיווחים האלה נעשים.

אתי בנדלר: יש דיווחים.

לאה ורון: פרופ' פולק, הדיווח לוועדת הכלכלה מתקבל.

לאה ורון: הוא מגיע ואנחנו מעבירים הודעות לחברי הכנסת.

אלי פולק: תודה על התיקון.

אלי פולק: הלוואי והייתי יכול לקבל פעם את הדיווח הזה לידיים.

אופיר אקוניס: אני לא רואה מניעה.

אופיר אקוניס: אין מניעה.

לאה ורון: אני מניחה שזה לא חומר סודי.

אלי פולק: תודה.

אלי פולק: בכל מקרה, הצורה שבה גלי צה"ל מתנהלת עד היום בתור גוף שהוא גוף משדר ציבורי, שהפיקוח הציבורי שקיים עליו כמעט ולא קיים, שהתקנות שבתשכ"ט נאמר שהשר יקבע, שייקבעו כללים לפיקוח והם לא נקבעו עד היום הזה.

אלי פולק: תשכ"ט, לא שבע שנים ולא חמש שנים - בזה לפחות אני מודה שאת מסכימה איתי.

אלי פולק: מעבר לכך, אנחנו נמצאים בגוף שמעסיק חיילים.

אלי פולק: אנחנו מדברים על העסקת חיילים בגוף שפתאום נהפך לכלכלי, מכניס כסף.

אלי פולק: יש פה סתירה בין השירות של חייל בתור שירות למדינה, ובין שירותו שהוא צריך לדאוג לכך ולפעול לכך שיהיה רייטינג שיכניס כסף לתחנה.

אלי פולק: שנית, מה קורה בשבתות?

אלי פולק: האם מותר לתת את תשדירי החסות האלה בשבתות?

יצחק טוניק: הגשתם בג"צ.

אופיר אקוניס: בשבת אין, אין חסויות.

אופיר אקוניס: כפי שאתם יודעים, ואני כבר אמרתי שאני נוסע גם בשבת אז אני גם מאזין לרדיו.

אופיר אקוניס: למיטב ידיעתי, אין פרסומות ותשדירי חסות בשבתות.

אופיר אקוניס: אבל, אולי ייתקן אותי גלי צה"ל?

אתי בנדלר: אין פרסומות בכלל.

אופיר אקוניס: בסדר, תשדירי חסות.

קריאה: אין, אין.

ישראל חסון: כמה כסף מקבלים מתשדירי השירות?

אופיר אקוניס: מתשדיר אחד, מספוט אחד.

יצחק טוניק: זה תלוי, יש תעריף.

ישראל חסון: מה היו ההכנסות שנה שעברה?

יצחק טוניק: בסביבות 17 מיליון שקל.

אופיר אקוניס: ומה התקציב של גלי צה"ל?

יצחק טוניק: התקציב של גלי צה"ל בסביבות 40 מיליון שקל.

ישראל חסון: 40 - חלק מזה זה ה-17.

יצחק טוניק: כן, כן.

ישראל חסון: אני מוכרח להגיד לכם שאם כך ההערה של פרופסור פולק היא מאוד משמעותית לגביכם.

ישראל חסון: תחשבו מהי נקודת ה-break even שלך להפוך למסחרי.

יצחק טוניק: אנחנו יכולים להשיב על זה.

יצחק טוניק: חבר הכנסת חסון, הדיון הזה מתקיים, או בכלל התקנות, או כמו שאני מבין את בקשת משרד הביטחון להאריך את תקנות השעה כדי לבדוק את העניין, זה כדי להתנהל בין שני ערכים שהם מאוד חשובים.

יצחק טוניק: מצד אחד, לא להעמיס על תקציב הביטחון באמת סכום שהוא גבוה כאשר גלי צה"ל היא תחנת רדיו מאוד חשובה, היא רדיו ציבורי - אבל, תקציב הביטחון הוא תקציב הביטחון – לבין לא להפוך את גלי צה"ל לתחנה מסחרית לכל דבר ועניין, והיא איננה תחנה מסחרית.

יצחק טוניק: אנחנו, למשל, מגבילים עצמנו.

יצחק טוניק: הוועדה קבעה בתקנות השעה שמותר לנו לשדר ארבע דקות או ארבע דקות וחצי בשעה.

יצחק טוניק: אנחנו לא עוברים את השלוש דקות וחצי לעומת שמונה דקות של רשת ב'.

ישראל חסון: אני לא חושב שזו הנקודה.

יצחק טוניק: בין שני הערכים האלה צריך לראות מה נכון יותר למדינת ישראל, בהנחה שאנחנו מסכימים שגלי צה"ל זה רדיו צבאי וציבורי חשוב, האם להעמיס על תקציב הביטחון, או אם התקנות האלה שבאמת מגבילות את התשדירים בגלי צה"ל.

יצחק טוניק: התשדירים הם לא תשדירים מסחריים.

יצחק טוניק: אין בגלי צה"ל פרסומות לאוסם.

יצחק טוניק: יש תשדירים למלכ"רים, למשרדי ממשלה, ויש חסויות.

יצחק טוניק: הוועדה אז ישבה והחליטה בעניין.

אופיר אקוניס: יש חסויות של חברה מסחרית.

יצחק טוניק: נכון, אבל חסות כמו חסות עם כל המגבלה של חסות.

אופיר אקוניס: עצרנו את פרופסור פולק באמצע דבריו.

אופיר אקוניס: בבקשה.

אלי פולק: בכל אופן, נדמה לי שבכלל העירוב הזה של פרסומת במסגרת של תחנה צבאית שבה משרתים חיילים לא בהתנדבות, אלא מדובר על חוק שירות חובה, יש בזה דבר שהוא מאוד מאוד מטריד אותי.

אלי פולק: אני חושב שהוא צריך להטריד את כולנו.

אלי פולק: מעבר לכך, אין פיקוח היום ציבורי על גלי צה"ל.

אלי פולק: אומנם יש ועדת גלי צה"ל ברשות השידור.

אופיר אקוניס: היא לא מתכנסת.

אלי פולק: אבל, ועדת גלי צה"ל לא מתפקדת כמו שצריך.

אלי פולק: מעבר לכך, גם אין לה סמכויות לתפקד, וגלי צה"ל עצמם לא עשו שום מאמץ במשך כל השנים האלה לבוא ולדאוג לכך שבאמת יהיה עליהם פיקוח ציבורי.

אלי פולק: בניגוד לרשות השידור ששם אנחנו יודעים מי הם מקבלי המשכורות הגבוהות, ששם מוגש תקציב שהוא תקציב פתוח לציבור, והציבור יודע אותו, יש פיקוח ציבורי על מה שנעשה שם כאשר מדובר על תחנה שהיא ציבורית ומשולמת על-ידי הציבור, הדבר הזה לא קיים בגלי צה"ל.

אלי פולק: לכן, נדמה לי שגלי צה"ל צריכים לקבל החלטה לכאן או לכאן.

אלי פולק: או שהם תחנה שידור צבאית פרופר נטו, ובתור שכזאת אין תשדירי שירות ואין חסות, וכל הדברים האלה מתבטלים, או שהם אומרים שהם הופכים למסחריים, ואז הם כבר לא תחנה צבאית, ואין שירות חובה של חיילים שם.

אלי פולק: יש אולי שירות בהתנדבות.

אלי פולק: אני לא יודע, צריך למצוא את הדרך.

אלי פולק: אבל, הדרך של היום היא בוודאי לא נכונה.

אלי פולק: וכפי שאמר חבר הכנסת חסון, העובדה שלקח להם כל כך הרבה זמן ולא עשו שום דבר, הוא המשך – סליחה על המילה – אותו זלזול בציבור.

אופיר אקוניס: את זה אנחנו מגבילים במסגרת חדשה של זמן, כפי שאתה רואה.

אופיר אקוניס: אני מאוד מקווה.

אופיר אקוניס: יש גם דברים אחרים.

אופיר אקוניס: אגב, לגבי הפיקוח הציבורי – מפקד גל"צ, אני חושב שיש פה אמירה נבונה.

אופיר אקוניס: בואו נאמר שננקה את הבעיות של מליאת רשות השידור והוועד המנהל בחצי השנה האחרונה, זה באמת דבר שהוא ללא פיקוח.

יצחק טוניק: זה נכון שלא מתכנסת ועדת גלי צה"ל בגלל כל מיני עניינים שקשורים לרשות השידור שאתם מכירים אותה היטב.

יצחק טוניק: אבל, במליאה הקודמת שישב בראשה מר גביש, בין אם ועדת גל"צ היתה, לי יצא להיות כמעט- - -.

יצחק טוניק: היתה עבודה צמודה.

יצחק טוניק: הוא כיושב ראש מליאת רשות השידור בהחלט הפעיל את סמכותו כגוף מפקח, ותבע ממני.

יצחק טוניק: אני גם מודה שנעזרנו בו בכל מיני דברים.

יצחק טוניק: כרגע מוסדות רשות השידור לא קיימים.

יצחק טוניק: אבל, פעם אחת יהיו מוסדות רשות השידור אז יש פיקוח.

ישראל חסון: אני רוצה לשאול את מפקד גלי צה"ל שאלה.

ישראל חסון: האם לך יהיה נוח יותר שתהיה כבר מה שנקרא תקנה כפי שצריכה להופיע, מאשר חידוש הוראות שעה?

יצחק טוניק: אני מודה שברגע שיש חוק קבוע, ואנחנו לא צריכים לבוא לכאן עוד הפעם לנסות להצדיק את קיומנו – הרי הדיון מייד גולש לדברים האלה – כמובן שזה נוח.

יצחק טוניק: יחד עם זה, כמפקד גלי צה"ל אני אומר בשיא הכנות, ובשיא הרצינות, אני מבין את המתח בין שני הערכים.

יצחק טוניק: מצד אחד, לא להעמיס על תקציב הביטחון.

יצחק טוניק: מצד שני, לשמור את גלי צה"ל כתחנת הרדיו הציבורית האמיתית עם כמה שפחות תשדירים.

ישראל חסון: אני לא נכנס עכשיו לעולם התוכן של התקנה או החקיקה.

ישראל חסון: האם לך העובדה שאתה נדרש פה כל פרק זמן מסוים להופיע ולחדש הוראת שעה - - -

יצחק טוניק: לא קרה יותר מידיי.

אופיר אקוניס: בפעם ראשונה היה קודמו בתפקיד, אם אינני טועה, שהוא דובר צה"ל היום.

ישראל חסון: בסדר, אבל אני חושב שהמעמד הזה הוא לא מעמד שמעורר חשק לעשות אותו עוד הפעם, נכון?

יצחק טוניק: אני חושב שאם הוועדה תאשר להאריך את התקנות בשנה וחצי נניח, ואם בעוד שנה וחצי תזמנו אותנו לכאן ולא נבוא מוכנים, אני כמפקד גלי צה"ל – אם אני עדיין אהיה בתפקיד – אציג עמדה אחרת מאנשי משרד הביטחון.

ישראל חסון: מה שאתה אומר מאוד מעניין.

ישראל חסון: האם ההיסטוריה מתחילה לפני הספירה ואחרי הספירה?

יצחק טוניק: לא.

ישראל חסון: אז מה?

ישראל חסון: אם היה יושב פה עכשיו אבי בניהו?

יצחק טוניק: היה אומר את אותם דברים.

ישראל חסון: למה?

ישראל חסון: בתקופתו הארכנו.

יצחק טוניק: לא, בתקופתו לא רק שהארכתם, בכלל חוקקו.

ישראל חסון: האם בחפיפה הוא לא העביר את זה?

יצחק טוניק: אבי בניהו החליף אותי בתפקיד.

אופיר אקוניס: חברת הכנסת שמאלוב, נכנסת עכשיו, ונספר לך שמפקד גל"צ בזכות דיבור.

אופיר אקוניס: הוא מסביר את תפיסתו על הוראת שעה או חקיקה קבועה לעניין פרסומות.

ישראל חסון: לדעתי, הדיון פה מוצה בשלב שבו אופיר דיבר.

אופיר אקוניס: כשהחלטנו שניתן שנה.

ישראל חסון: השאלות שמר פולק מעלה הן שאלות שלפי דעתי צריכות להיות נדונות כשנגיע לחוק.

אופיר אקוניס: נכון, מסכים.

ישראל חסון: כשנגיע למהות של החוק צריך לדבר על כל הדברים האלה.

ישראל חסון: השאלות האלה הן מאוד במקומן.

ישראל חסון: אנחנו צריכים לקבל את ההחלטה עד כמה אנחנו עושים מעצמנו צחוק – עוד שנה, או עוד חצי שנה, או עוד שנה וחצי.

ישראל חסון: זה בעצם הדיון.

ישראל חסון: אני אומר לך שאני משתוקק לאותו יום שבו אנחנו מפה נוציא בן אדם ונגיד לו: נתנו לך עד עכשיו מספיק, לך מכאן.

ישראל חסון: פשוט לך, ותחזור לפה עם חוק.

ישראל חסון: אנחנו נתקלים בזה בוועדה הזאת כמעט על כל צעד ושעל.

אופיר אקוניס: נכון.

אתי בנדלר: כן.

אתי בנדלר: אני רק רוצה להעיר שאותן שאלות שהעלה עכשיו מפקדי גלי צה"ל, ולפני כן פרופסור פולק, הן שאלות שכולן עלו בוועדה במהלך הכנת הצעת החוק המקורית.

אתי בנדלר: נקבע שהשר יתקין תקנות, בין היתר, באישור ועדת הכלכלה של הכנסת, ובהתייעצות עם ועדת הפיקוח.

אתי בנדלר: כל אלה לא נעשו.

אתי בנדלר: נשלחו כבר הערות.

אתי בנדלר: בעבר הופנתה תשומת הלב לכך שתקנות לא הותקנו.

אתי בנדלר: מה שאני מנסה לומר הוא שאין חדש תחת השמש.

אתי בנדלר: אנחנו ממחזרים דיונים שנעשו בעבר.

אופיר אקוניס: ולכן, חבר הכנסת חסון קופץ שנה קדימה ואומר: מה יקרה אם בשנה הבאה יגידו אין לנו חוק, רוצים עוד שנה, עוד שנתיים.

אופיר אקוניס: ואז הוא מציע לשלוח את המבקש כלעומת שבא.

אופיר אקוניס: אבל, אנחנו לא נעשה את זה לרגע זה.

אופיר אקוניס: ההערות של פרופסור פולק הן באמת נבונות ומדויקות.

אופיר אקוניס: נציג רשות השידור רצה להעיר משהו, כי בתוך השיח הזה על גלי צה"ל ועל ועדת גלי צה"ל ישנו גם שיח מתמשך בנושא רשות השידור שלדאבון הלב, למרות אמירותיו של נציג ראש הממשלה ומשרד ראש הממשלה בישיבה הקודמת, כלום לא קרה מאז.

אופיר אקוניס: פשוט לא קרה כלום.

אופיר אקוניס: חבל על הזמן, לא קרה כלום.

אופיר אקוניס: זה מצער אותי.

אופיר אקוניס: אני אומר בצער שלא קרה כלום.

אופיר אקוניס: אבל, לא קרה כלום.

דנה נויפלד: זה לא אשמתו.

אופיר אקוניס: נכון, אמרתי נציג משרד ראש הממשלה, לא אמרתי נציג רשות השידור.

ישראל חסון: אגב, ימשיך לא לקרות כלום אם אנחנו נמשיך להתנהג כגוף מבקר כמו שאנחנו מתנהגים.

אלי פולק: ועדת גלי צה"ל ברשות השידור אמורה היתה להתקין תקנות שיסדירו את הפיקוח על השידורים הלא צבאיים של גלי צה"ל.

אלי פולק: התקנות האלה נוסחו ואושרו על-ידי משרד המשפטים עוד בשנת 2000.

אלי פולק: את הדברים האלה אני יודע כי הייתי אז יושב-ראש ועדת גלי צה"ל ברשות השידור.

אלי פולק: הם נעצרו משום ששר הביטחון לא אישר אותן.

אלי פולק: הייתי רוצה לשמוע ממפקד גלי צה"ל שאחרי שהוא מקבל את הארכה שלכם – שלטעמי, שנה זה הרבה מאוד – הוא ידאג לכך שאכן במסגרת הזמן שמדובר עליו ברשות השידור, וגלי צה"ל יפעל לכך שיותקנו הכללים לפיקוח הציבורי על גלי צה"ל במסגרת רשות השידור כקבוע בחוק.

אלי פולק: שיבוא לוועדה ולא רק יגיד: אני רוצה לקבל בעוד שנה, אלא אני רוצה גם כן לקיים – שיבוא ויתחייב כלפי הוועדה מה הוא הולך לעשות.

אלי פולק: תודה רבה.

אופיר אקוניס: תודה.

אופיר אקוניס: דנה, בבקשה.

דנה נויפלד: יש פה שני נושאים שונים שמערבבים אותם אחד בשני.

דנה נויפלד: הנושא האחד הוא הנושא של שידורי חסות ותשדירי שירות שזהו הנושא שאנחנו נמצאים פה היום לגביו, ולא לגבי שום נושא אחר.

דנה נויפלד: הנושא השני שהעלאת הוא נושא הפיקוח על גלי צה"ל באופן כללי שלא נוגע לעניין של תשדירי שירות ופרסומת.

אתי בנדלר: מאוד נוגע, דנה.

לאה ורון: זה נוגע מאוד.

לאה ורון: בדיוק על זה מדבר פרופסור פולק, על זה שאין פיקוח.

דנה נויפלד: שני הנושאים האלה הם נושאים שונים.

דנה נויפלד: הנושא שמדבר עליו פרופסור פולק הוא נושא הרבה יותר רחב, והדרך שבה גלי צה"ל פועלת היא סוג של אנומליה בעולם, כי מצד אחד, היא רדיו צבאי.

דנה נויפלד: מצד שני, היא עושה שידור ציבורי.

דנה נויפלד: מצד שלישי, השידור שלה הוא שידור שהוא עצמאי, והוא ממומן בחלקו מתקציב של משרד הביטחון, ובחלקו ממימון שהוא מעין מסחרי.

דנה נויפלד: ולכן, נוצרה פה איזושהי חיה מוזרה, והיא פועלת באופן מוזר.

אופיר אקוניס: אבל, כל כך ישראלית, ואני אומר את זה לזכותה של גלי צה"ל, באמת.

אופיר אקוניס: גם בהיסטוריה של המדינה.

אופיר אקוניס: גלי צה"ל שינתה את פני הרדיו בישראל עם 24 שעות, מבזקי חצי, מוזיקה.

אופיר אקוניס: גם גלגל"צ שינתה את פני הרדיו.

אופיר אקוניס: היא לדעתי התחנה המואזנת ביותר היום בישראל, אם אינני טועה.

אופיר אקוניס: האם אני טועה, המפקד?

אופיר אקוניס: האם גלגל"צ נחשבת היום לתחנה המואזנת ביותר בישראל?

יצחק טוניק: היא התחנה המואזנת ביותר, והיא התחנה הכי אפקטיבית במלחמה בתאונות דרכים, על דעת כל הגורמים המקצועיים.

אופיר אקוניס: יפה, אז כמה מהפיכות.

דנה נויפלד: ולכן, ההקצבה של התקופה נועדה קודם כל לבחינה של העניין של שידורי החסות ותשדירי השירות.

דנה נויפלד: הבחינה שעליה מדבר פרופסור פולק היא בחינה על אופן פעולת התחנה בכלל, והמקום שלה בתוך השידור הציבורי, ומי אמור לפקח, ואיך אמורים לפקח.

דנה נויפלד: זוהי שאלה הרבה יותר מורכבת.

דנה נויפלד: אני לא אומרת שלא ראוי להעלות אותה.

דנה נויפלד: אבל, זאת לא שאלה שקשורה כרגע לבחינה שעליה אתה מדבר לפי הבנתי בשנה הקרובה.

דנה נויפלד: החשש היחיד הוא פרק הזמן של שנה.

דנה נויפלד: נמצאים פה הגורמים שאליהם אפשר לבוא בטענות כי הם פה.

דנה נויפלד: אבל, הם לא הגורמים שאליהם צריך לבוא בטענות, כי גם תומר הוא לא אחראי על המינוי של האורגנים של רשות השידור שהם אלה שאמורים להשתתף באישור התקנות שבהן מדובר, ולא מפקד גלי צה"ל אחראי.

לאה ורון: האם את מציעה להזמין את שר הביטחון, שהוועדה תזמן את שר הביטחון?

דנה נויפלד: מה שהוועדה עושה זה עניינה שלה, אני לא מייעצת לוועדה.

דנה נויפלד: אני רק אומרת ששנה זה נראה לי קצת מעט זמן נוכח התנהלות שלא תלויה בגורמים שנמצאים פה.

דנה נויפלד: אני לא יודעת מתי ימונו האורגנים של רשות השידור, הם צריכים להידרש לפאן מסוים.

דנה נויפלד: אני לא יודעת כמה זמן הבחינה שלא קשורה לגלי צה"ל עצמה תיערך.

דנה נויפלד: הם צריכים לדעת שתהיה להם ודאות בתפקוד שלהם, ושנה זה מעט זמן.

ישראל חסון: דנה, לפי דעתי את מנצלת את האהדה הטבעית שיש לנו כלפייך.

ישראל חסון: אני רוצה לומר לך, ישבנו פה על רשות השידור.

ישראל חסון: משרד ראש הממשלה התחייב כלפינו במשהו – הוא לא מבצע.

ישראל חסון: שר הביטחון ישב פה – לא מבצע.

ישראל חסון: את אומרת: חבר'ה, מאחר וכל הגופים לא מבצעים, אז בואו תמשיכו, תנוח דעתכם.

ישראל חסון: דנה, אני אומר לך – מפאת כבודו של אופיר, אני לא נאבק פה שיאריכו להם רק בחודש.

ישראל חסון: תאמיני לי, אני אומר לך את זה ברצינות.

ישראל חסון: אני חושב שאת לא יכולה.

ישראל חסון: לפי דעתי, אסור לך לתת יד לזה.

ישראל חסון: גם את צריכה לבוא ולהגיד: חבר'ה, יש גבול, כי אחרת כל הדיונים פה הם סתם.

ישראל חסון: אל תבואו לפה, תודיע לי כשאתה מוכן.

ישראל חסון: קח חותמת גומי, וסע הלאה.

אופיר אקוניס: מסכים במאה אחוז, מצטרף לדעתו.

אופיר אקוניס: מקבל באופן מלא את עמדתו של חבר הכנסת חסון.

אופיר אקוניס: תומר מבקש זכות דיבור.

תומר קרני: רציתי להעיר לעניין הפיקוח – ואני מתחבר פה עם מה שדנה אמרה - אלו שני דברים שונים.

תומר קרני: יש את הפיקוח הכללי על גלי צה"ל שעושה ועדת גלי צה"ל, שהוא לא קשור בהכרח לחוק הזה, והתחיל עוד לפניו.

תומר קרני: זה נכון, וצודק מר פולק שעד היום לא הותקנו תקנות לצורך הפיקוח הזה.

תומר קרני: הפיקוח הזה מוגבל לפיקוח על לוחות המשדרים של גלי צה"ל.

תומר קרני: הוא לא פיקוח על ניהול התחנה, ולא על ענייני הכספים.

אופיר אקוניס: הוא התכוון, הוא רוצה את זה.

תומר קרני: הפיקוח הוא על לוחות המשדרים כמו שוועדת הטלוויזיה של המליאה מפקחת.

אופיר אקוניס: זה דבר חשוב.

אופיר אקוניס: זה שזה לא קיים זה הדבר הבלתי תקין.

תומר קרני: זה לגבי הפיקוח הכללי.

תומר קרני: ולגבי הפיקוח הנוסף שאמורה לעשות ועדה מיוחדת שתוקם לפי החוק הזה, אז גם כאן צריכות להיות מותקנות תקנות שעד היום לא הותקנו, כפי שנאמר.

תומר קרני: זו סמכות פיקוח נוספת שתהיה למליאת רשות השידור.

תומר קרני: אלו שתי סמכויות נפרדות.

אתי בנדלר: בהמשך לדברים של דנה ותומר, אני רוצה לחדד – הוראות מתוך חוק גלי צה"ל שידורי רדיו של צבא ההגנה לישראל (שידורי חסות ותשדירי שירות)(הוראת שעה), התשס"ה-2005.

אתי בנדלר: סעיף 4 לחוק קובע ש"השר בהתייעצות עם השר הממונה על חוק רשות השידור ועם ועדת הפיקוח, יקבע הוראות לעניין התנאים לשידור שידורי חסות ותשדירי שירות בגלי צה"ל, לרבות איסורים ומגבלות שיחולו לגבי שידור כאמור.

אתי בנדלר: ".

אתי בנדלר: דהיינו, חייבות להיות תקנות לעניין הזה.

אתי בנדלר: סעיף 7(ב) קובע ש"תקנות לפי חוק זה יהיו באישור ועדת הכלכלה של הכנסת", וסעיף 8(ג) לחוק אומר ש"כל עוד לא מונתה ועדת הפיקוח לפי הוראות סעיף 5" – אותה ועדת פיקוח שהיתה אמורה להיות ממונה מכוח החוק הספציפי הזה – "יקבע השר את התקנות לפי סעיף 4" – שאותו קראתי – "בהתייעצות עם השר הממונה על ביצוע חוק רשות השידור, ועם הוועדה שהקימה מליאת רשות השידור לפי סעיף 12(ג) לחוק רשות השידור שתפקידה לפקח על התוכניות הלא צבאיות של גלי צה"ל.

אתי בנדלר: ".

אתי בנדלר: מה שאומר שבמשך השנים האורגנים האלה יכלו להתקין תקנות, והתקנת התקנות לא היתה מותנית בכך שתוקם אותה ועדת פיקוח שלא הוקמה מעולם.

אתי בנדלר: ובכל זאת, הדברים לא נעשו.

אתי בנדלר: זאת אומרת, לתלות את האשמה לכך שאין תקנות בזה שמליאת רשות השידור בשנה האחרונה לא מתפקדת, או לא מונו פרסונות חדשות למליאת רשות השידור, זה פשוט לא תואם את המציאות לפי החוק.

ישי יודקביץ: אני חייב לומר שבחמש השנים האחרונות נעשו כמה סבבים – אני מדבר בדרג הפקידים – לגבי גיבוש התקנות.

ישי יודקביץ: יש לנו כרגע מסמך שאני חושב שהוא סגור בדרג הפקידים.

ישי יודקביץ: היינו בדיאלוג גם עורך דין - - -

ישראל חסון: האם הפקידים יצאו מנקודת הנחה שהוועדה הזאת ממילא תאשר להם, כי הם יגיעו ויגידו שצריך להאריך?

ישראל חסון: למה זה לא לחץ לשר הביטחון?

ישראל חסון: אתה יודע מה?

ישראל חסון: חלילה, שר הביטחון עסוק בדברים האחרים - סגן שר הביטחון בעניין הזה.

ישראל חסון: למה היועץ המשפטי של משרד הביטחון יצא מנקודת הנחה שכשהוא יגיע לפה, הוא יקבל הארכה?

אופיר אקוניס: כי הוא התייעץ עם היועץ המשפטי של חברת החשמל על הארכת הזיכיון שמגיעה לוועדת הכלכלה.

אופיר אקוניס: זו באמת שאלה מטורפת.

אופיר אקוניס: באה אליי מנהלת הוועדה בתחילת הכהונה שלי ואומרת לי שחייבים להעלות עד מחר את הארכת הזיכיון.

אופיר אקוניס: ואם לא?

אופיר אקוניס: אז מורידים את השאלטר?

אופיר אקוניס: זה על אותו עיקרון.

אופיר אקוניס: זה הסיפור הראשון המדהים שהיה לי פה.

ישראל חסון: אופיר, זו שאלה שאנחנו צריכים לשאול מול המראה.

אופיר אקוניס: אני מסכים.

אופיר אקוניס: זה על אותו עיקרון, אני נותן לך את התשובה.

ישי יודקביץ: אנחנו בשלהי 2009 התהלכנו בתהליכים.

אופיר אקוניס: אז תסיימו בשנה הקרובה.

אופיר אקוניס: רבותי, אנחנו נחליף את המילים: במקום חמש שנים, יבוא שש שנים.

אופיר אקוניס: זה היה בנדיבותי.

אופיר אקוניס: חבר הכנסת חסון, ואתה מסכים.

אופיר אקוניס: דעו לכם שהוא מתקשה.

ישראל חסון: לפרוטוקול אני אומר, אני תומך בשגיאה של ראש הוועדה.

אופיר אקוניס: עם חיוך תכתבי.

אופיר אקוניס: מחייך.

אופיר אקוניס: תכתבי אומר, ותכתבי בסוגריים מחייך.

אופיר אקוניס: אנחנו צריכים להקריא עם המילים שש שנים, במקום שבע שנים.

ישראל חסון: מפקד גלי צה"ל, הובא לידיעתי במסגרת הטיפול שלי בסוגיית ההשתמטות ועידוד הנוער לגיוס וכו', שלחיילים שממוינים ונמצאים מתאימים לגלי צה"ל נאמר שבמידה והם הולכים לשנת שירות, המקום לא נשמר.

ישראל חסון: זה המקום היחיד בצבא שהדבר הזה נעשה כך.

ישראל חסון: לכל התחומים האחרים אם אדם עובר מיון ונמצא מתאים לתפקיד צבאי, והוא יוצא לשנת שירות, המקום נשמר לו להצבה שנה לאחר מכן, במסגרת עידוד בני הנוער ליציאה לשנת שירות.

ישראל חסון: אני לא יודע אם מה שנאמר לי נכון או לא.

יצחק טוניק: מה שנאמר לך איננו נכון.

יצחק טוניק: לא רק שאיננו נכון, אני מעודד כאלה שמגיעים.

יצחק טוניק: אם יושב בוועדה של המיונים מתמודד ומתלבט, ומספר, אני מעודד ללכת לשנת שירות.

ישראל חסון: ונשמר המקום?

יצחק טוניק: כן, תשמע, שנה אחר כך, אם הוא עבר את המיונים?

יצחק טוניק: להיפך, זה גם פותר לנו.

יצחק טוניק: אנחנו מקבלים מכסה קבועה לפי התקן.

ישראל חסון: נשמר המקום?

יצחק טוניק: כן.

ישראל חסון: תודה רבה.

ישראל חסון: באמת, תודה.

יצחק טוניק: לא רק שנשמר, אנחנו גם מעודדים.

ישראל חסון: תודה רבה.

ישראל חסון: הופנתה אליי טענה, והנה אני מברר אותה איתך.

אופיר אקוניס: אני מאוד מודה לכם.

אופיר אקוניס: גברתי היועצת המשפטית, נא להקריא.

יוליה שמאלוב-ברקוביץ: אני רוצה לשאול שאלה.

יוליה שמאלוב-ברקוביץ: אני לא יודעת איך לקרוא למה שאנחנו מאריכים.

יוליה שמאלוב-ברקוביץ: מה זה?

אתי בנדלר: חוק – הוראת שעה.

יוליה שמאלוב-ברקוביץ: אני לא יודעת אם זה זיכיון, רישיון.

אתי בנדלר: לא, לא.

אתי בנדלר: זה חוק.

אתי בנדלר: מאריכים את התוקף.

אופיר אקוניס: מאפשרים להם תשדירי חסות עוד שנה, ובשנה הזאת יביאו הייעוץ המשפטי של משרד הביטחון שמספק את זה לגלי צה"ל, הצעה קבועה.

יוליה שמאלוב-ברקוביץ: חמש שנים הם לא עשו את זה, ואני מבינה שעכשיו הם יעשו את זה בשנה.

יוליה שמאלוב-ברקוביץ: הם יעילים מאוד תוך שנה.

יוליה שמאלוב-ברקוביץ: חמש שנים הם לא עשו, ופתאום עכשיו היעילות תעבוד.

יוליה שמאלוב-ברקוביץ: השאלה שלי היא, איך גלי צה"ל יהיה קשור לרפורמה בשידורים?

יוליה שמאלוב-ברקוביץ: אתי בנדלר לזה הם מבקשים הוראת שעה כדי לבדוק את זה.

יוליה שמאלוב-ברקוביץ: אנחנו מדברים על רפורמה שאמורה להיכנס לתוקף מהר מאוד, נכון?

אתי בנדלר: לאיזה מהרפורמות גברתי מתכוונת?

יוליה שמאלוב-ברקוביץ: אומר לכם למה אני מתכוונת.

יוליה שמאלוב-ברקוביץ: האם אפשר לעשות סייג בחוק שאומר שאם אנחנו מתקדמים ברפורמת רשות השידור – ואתם יודעים את דעתי, רפורמה כללית בשוק התקשורת, שאולי בעזרת השם, אמן, מישהו יביא לזה - אני רוצה לדעת האם יש אפשרות להגיד שאנחנו מסייגים את זה אם הרפורמה נכנסת?

יוליה שמאלוב-ברקוביץ: בתוך חצי שנה פתאום התעורר מישהו וקלט שהגיע הזמן לעשות משהו, ויש לנו פה שנה, מה קורה?

אופיר אקוניס: את מדברת על הרפורמה בטלוויזיה המסחרית.

יוליה שמאלוב-ברקוביץ: גם שידור, גם מסחרית.

אופיר אקוניס: גלי צה"ל לא בתוכה.

אופיר אקוניס: אינני יודע אם יהיו ברפורמה ברשות השידור סעיפים שייגעו לגלי צה"ל.

אופיר אקוניס: לדעתי, גלי צה"ל פועלת מחוק גלי צה"ל שהוא חוק אחר.

אתי בנדלר: מהחוק הזה.

אופיר אקוניס: מתוך החוק הזה שהגברת בנדלר הקריאה מתוכו.

אופיר אקוניס: לכן, אין הדברים קשורים.

אופיר אקוניס: בסופו של דבר, אנחנו יוצאים מפה עם זה שהייעוץ המשפטי של משרד הביטחון וצה"ל יצא מפה ויתחיל לעבוד.

אופיר אקוניס: אולי לא היום, אבל בתחילת השבוע הבא - אני לא יודע, מתי שהוא - כדי שבעוד שנה הם יביאו חקיקה קבועה לעניין שידורי - - -

יוליה שמאלוב-ברקוביץ: למה שנה?

אופיר אקוניס: הם ביקשו שנתיים.

יוליה שמאלוב-ברקוביץ: אז מה אם הם ביקשו?

יוליה שמאלוב-ברקוביץ: אומרים תמיד: תבקש הרבה, תקבל פחות.

יוליה שמאלוב-ברקוביץ: זה לא משנה.

אופיר אקוניס: ליבי הטוב נתן להם שנה.

אופיר אקוניס: האם את רוצה שיגישו תוך שבוע?

יוליה שמאלוב-ברקוביץ: לא.

אופיר אקוניס: חבר הכנסת חסון הציע חודש.

אופיר אקוניס: אני רואה שבקדימה מאוד קשוחים איתכם.

אופיר אקוניס: דווקא הנדיבות הז'בוטינסקאית הבגניסטית באה ממני.

יוליה שמאלוב-ברקוביץ: אני אומר לך מה מפריע לי בסיפור.

יוליה שמאלוב-ברקוביץ: אני חושבת שיש לנו טוב לב ורוחב לב מאוד רחב.

יוליה שמאלוב-ברקוביץ: אדוני היושב ראש, בעצם אנחנו מאריכים להם בעוד שנה.

יוליה שמאלוב-ברקוביץ: השאלה היא, האם אין זמן שהם מביאים את זה?

יוליה שמאלוב-ברקוביץ: כי אם אני מביאה את זה בעוד שנה והדיונים יתחילו, הדיונים יהיו עוד שנה.

אופיר אקוניס: לא, לא.

אופיר אקוניס: התוקף יפוג ב-13 במאי 2011.

אופיר אקוניס: ולכן, עד אז - - -

אתי בנדלר: אלא אם כן, יוארך בחקיקה ראשית נוספת.

יוליה שמאלוב-ברקוביץ: אני מבקשת שיהיה רשום בפרוטוקול שלמרות שאני הולכת להצביע על זה, אני מבקשת את הסתייגותי בנושא.

יוליה שמאלוב-ברקוביץ: אני לא מבינה למה גלי צה"ל לא נמצא ברפורמה בשום מקום, לא הבנתי את זה.

אופיר אקוניס: הבנתי.

אופיר אקוניס: אוקיי, תודה.

אתי בנדלר: חברת הכנסת שמאלוב ברקוביץ, אני רוצה להבין.

אתי בנדלר: האם את רוצה להגיש הסתייגות להצעת החוק עצמה בדרך כל שהיא?

אופיר אקוניס: נדמה לי שלא.

אתי בנדלר: היא יכולה במקום שנה שיהיה שנתיים, במקום שנה שיהיה חצי שנה.

יוליה שמאלוב-ברקוביץ: לא, לי פחות מפריע - - -

אופיר אקוניס: אני במקום גלי צה"ל הייתי חושש ממה שקורה בקדימה לגבי התחנה.

יוליה שמאלוב-ברקוביץ: אני לא רוצה הסתייגות, אבל חשוב לי מאוד שזה ייאמר.

אופיר אקוניס: הסתייגות לפרוטוקול, גברתי היועצת המשפטית.

יוליה שמאלוב-ברקוביץ: אני מדברת על הסתייגות לפרוטוקול.

יוליה שמאלוב-ברקוביץ: אני חושבת שגלי צה"ל צריך להיות חלק מהרפורמה בשוק התקשורת, וזה לא איזה משהו אמורפי שיש לו מדינה בתוך מדינה.

אופיר אקוניס: מאה אחוז, אני מאוד מודה לך.

אופיר אקוניס: נכנסו קודם סטודנטים באוניברסיטה העברית שכולם עובדים ברשות שדות התעופה.

אופיר אקוניס: הם לומדים במסגרת בקורס מיוחד באוניברסיטה העברית.

אופיר אקוניס: אנחנו כמובן עוסקים רבות גם בנושא תעופה, וגם ברשות שדות התעופה.

אופיר אקוניס: אגב, בקרוב יש לנו דיון בנושא שדות תעופה פנים ארציים שצריך לעלות על סדר היום.

אופיר אקוניס: גברתי היועצת המשפטית, תקראי בבקשה את הסעיף ונצביע.

אתי בנדלר: "הצעת חוק גלי צה"ל - שידורי רדיו של צבא הגנה לישראל (שידורי חסות ותשדירי שירות)(הוראת שעה)(תיקון מס' 3), התש"ע-2010 תיקון סעיף 8 1.

אתי בנדלר: בחוק גלי צה"ל – שידורי רדיו של צבא הגנה לישראל (שידורי חסות ותשדירי שירות)(הוראת שעה), התשס"ה -2005, בסעיף 8(ב) במקום חמש שנים, יבוא שש שנים.

אתי בנדלר: " אדוני היושב ראש, דהיינו, התוצאה הסופית תהיה שחוק זה יעמוד בתוקפו עד תום שש שנים מיום התחילה.

אתי בנדלר: זאת אומרת שבפועל מאריכים את תוקפו לשנה נוספת עד ה-12 במאי 2011.

אופיר אקוניס: יפה.

אופיר אקוניס: מי בעד?

אופיר אקוניס: ה צ ב ע ה בעד – 3 נגד – אין נמנעים - אין הצעת חוק גלי צה"ל - שידורי רדיו של צבא הגנה לישראל (שידורי חסות ותשדירי שירות)(הוראת שעה)(תיקון מס' 3), התש"ע-2010, אושרה.

אופיר אקוניס: אין מתנגדים.

אופיר אקוניס: חברת הכנסת שמאלוב, את רוצה להצביע במקום מישהו?

יוליה שמאלוב-ברקוביץ: אני מצביעה.

יוליה שמאלוב-ברקוביץ: קשה לי, אבל אני מצביעה.

לאה ורון: במקום חבר הכנסת אפללו?

לאה ורון: אז את מצביעה במקום חבר הכנסת אפללו.

אופיר אקוניס: רבותי, התקנה אושרה.

אופיר אקוניס: אני מאוד מודה לכם.

אופיר אקוניס: תתחילו לעבוד.

אופיר אקוניס: תודה רבה.

אופיר אקוניס: אנחנו נפגשים בשעה 11:00 בדמי הקישוריות.